Ανακοίνωση για την έναρξη διαδικασίας αντιντάμπινγκ σχετικά με τις εισαγωγές φύλλων αργιλίου (αλουμινίου) καταγωγής Λαϊκής Δημοκρατίας της Κίνας και Ρωσίας

(2000/C 45/02)

Η Επιτροπή έλαβε καταγγελία σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 905/98(2) (εφεξής "βασικός κανονισμός"), στην οποία υποστηρίζεται ότι οι εισαγωγές φύλλων αργιλίου (αλουμινίου) καταγωγής Λαϊκής Δημοκρατίας της Κίνας και Ρωσίας αποτελούν αντικείμενο ντάμπινγκ και, επομένως, προκαλούν σημαντική ζημία στον κοινοτικό κλάδο παραγωγής.

1. Καταγγελία

Την καταγγελία υπέβαλε στις 4 Ιανουαρίου 2000 η Eurometaux (εφεξής "ο καταγγέλλων)" για λογαριασμό των παραγωγών που αντιπροσωπεύουν το μεγαλύτερο μέρος, ήτοι 77 %, της συνολικής κοινοτικής παραγωγής φύλλων αργιλίου (αλουμινίου) για οικιακή χρήση (AHF) (εφεξής "το υπό εξέταση προϊόν").

2. Προϊόν

Το προϊόν που κατά τους ισχυρισμούς αποτελεί αντικείμενο ντάμπινγκ είναι τα φύλλα αργιλίου (αλουμινίου) με πάχος όχι μεγαλύτερο από 0,018 mm, χωρίς υπόθεμα, που έχουν υποστεί απλή έλαση, που παρουσιάζονται σε ρόλους μεγάλου μεγέθους με πλάτος που δεν υπερβαίνει τα 650 mm, το οποίο είναι δυνατόν να υπαχθεί προς το παρόν στον κωδικό ΣΟ ex 7607 11 10. Ο εν λόγω κωδικός παρατίθεται για πληροφοριακούς και μόνο λόγους.

3. Ισχυρισμός περί ντάμπινγκ

Ενόψει του γεγονότος ότι η κανονική αξία για τη Λαϊκή Δημοκρατία της Κίνας και τη Ρωσία θα καθοριστεί με βάση τους κανόνες του άρθρου 2 παράγραφος 7 του βασικού κανονισμού, ο καταγγέλλων πρότεινε τον καθορισμό της κανονικής αξίας με βάση την τιμή που εφαρμόζεται σε τρίτη χώρα με οικονομία αγοράς.

Ο ισχυρισμός περί ντάμπινγκ θεμελιώνεται στη σύγκριση μεταξύ της κανονικής αξίας, όπως καθορίζεται παραπάνω, και των τιμών εξαγωγής του υπό εξέταση προϊόντος κατά την πώλησή του προς εξαγωγή στην Κοινότητα.

Στη βάση αυτή, τα υπολογιζόμενα περιθώρια ντάμπινγκ είναι σημαντικά.

4. Ισχυρισμός περί ζημίας

Ο καταγέλλων προσκόμισε αποδεικτικά στοιχεία σύμφωνα με τα οποία οι εισαγωγές του υπό εξέταση προϊόντος από τη Λαϊκή Δημοκρατία της Κίνας και τη Ρωσία έχουν αυξηθεί συνολικά τόσο σε απόλυτες τιμές όσο και από την άποψη του μεριδίου αγοράς.

Υποστηρίζεται ότι οι ποσότητες και οι τιμές του υπό εξέταση εισαγόμενου προϊόντος είχαν, μεταξύ άλλων συνεπειών, επηρεάσει αρνητικά τις πωληθείσες ποσότητες και το επίπεδο τιμών των κοινοτικών παραγωγών, με αποτέλεσμα τη σημαντική επιβάρυνση των συνολικών επιδόσεων και της οικονομικής κατάστασης του κοινοτικού κλάδου παραγωγής.

5. Διαδικασία για τον προσδιορισμό της πρακτικής ντάμπινγκ και της ζημίας

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εκ μέρους ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, αρχίζει έρευνα σύμφωνα με το άρθρο 5 του βασικού κανονισμού.

α) Ερωτηματολόγια

Η Επιτροπή, προκειμένου να συγκεντρώσει τα στοιχεία που κρίνει αναγκαία για την έρευνα, πρόκειται να αποστείλει ερωτηματολόγια προς τους κοινοτικούς παραγωγούς και τις ενώσεις παραγωγών της Κοινότητας, τους παραγωγούς-εξαγωγείς, τους εισαγωγείς, τις ενώσεις παραγωγών-εξαγωγέων και εισαγωγέων που κατονομάζονται στην καταγγελία, καθώς και προς τις αρχές της Λαϊκής Δημοκρατίας της Κίνας και της Ρωσίας.

Οι παραγωγοί-εξαγωγείς και οι εισαγωγείς καλούνται να επικοινωνήσουν πάραυτα με την Επιτροπή, προκειμένου να διαπιστώσουν κατά πόσον κατονομάζονται στην καταγγελία. Στην περίπτωση που δεν κατονομάζονται στην καταγγελία, πρέπει να ζητήσουν αντίγραφο του ερωτηματολογίου το συντομότερο δυνατό, και το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι όλα τα ερωτηματολογία πρέπει να συμπληρωθούν και να αποσταλούν στην Επιτροπή εγγράφως εντός της προθεσμίας που ορίζεται στο σημείο 7 στοιχείο α) της παρούσας ανακοίνωσης. Η αίτηση για την αποστολή ερωτηματολογίων υποβάλλεται γραπτώς στην κατωτέρω διεύθυνση και πρέπει να περιλαμβάνει την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τηλετύπου του ενδιαφερόμενου μέρους. Εναλλακτικά, η αίτηση για την αποστολή ερωτηματολογίων μπορεί να υποβληθεί στις εθνικές αρχές της χώρας εξαγωγής.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα σχετικά αποδεικτικά στοιχεία. Οι εν λόγω πληροφορίες πρέπει να αποσταλούν στην Επιτροπή εντός της προθεσμίας που ορίζεται στο σημείο 7 στοιχείο α) της παρούσας ανακοίνωσης.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

γ) Επιλογή τρίτης χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται να επιλεγεί η Τουρκία ως κατάλληλη τρίτη χώρα με οικονομία αγοράς, για τον καθορισμό της κανονικής αξίας όσον αφορά τη Λαϊκή Δημοκρατία της Κίνας και τη Ρωσία. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται στο σημείο 7 στοιχείο β) της παρούσας ανακοίνωσης.

δ) Καθεστώς οικονομίας αγοράς

Όσον σφορά τους παραγωγούς-εξαγωγείς της Λαϊκής Δημοκρατίας της Κίνας και της Ρωσίας οι οποίοι ισχυρίζονται και προσκομίζουν επαρκή αποδεικτικά στοιχεία ότι αναπτύσσουν δραστηριότητες υπό συνθήκες οικονομίας αγοράς, ήτοι, ότι πληρούν τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2 παράγραφος 7 στοιχείο β) του βασικού κανονισμού. Οι παραγωγοί-εξαγωγείς που προτίθενται να υποβάλουν δεόντως τεκμηριωμένες αιτήσεις, οφείλουν να το πράξουν εντός της ειδικής προθεσμίας που ορίζεται στο σημείο 7 στοιχείο γ) της παρούσας ανακοίνωσης. Η Επιτροπή θα αποστείλει έντυπα αιτήσεων προς όλους τους παραγωγούς-εξαγωγείς στη Λαϊκή Δημοκρατία της Κίνας και τη Ρωσία, καθώς και τις κινεζικές και τις ρωσικές αρχές.

6. Συμφέρον της Κοινότητας

Σύμφωνα με το άρθρο 21 του βασικού κανονισμού και προκειμένου να καταστεί δυνατό να ληφθεί απόφαση σχετικά με το κατά πόσον στην περίπτωση που τεκμηριώνονται οι καταγγελίες περί ντάμπινγκ και ζημίας, η θέσπιση μέτρων αντιντάμπινγκ είναι προς το συμφέρον της Κοινότητας, οι κοινοτικοί παραγωγοί, οι εισαγωγείς, οι αντιπροσωπευτικές ενώσεις τους και οι αντιπροσωπευτικές ενώσεις καταναλωτών έχουν τη δυνατότητα, εντός της γενικής προθεσμίας που ορίζεται στο σημείο 7 στοιχείο α) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή. Σημειώνεται ότι οι τυχόν πληροφορίες που υποβάλλονται βάσει του εν λόγω άρθρου, λαμβάνονται υπόψη μόνον εφόσον τεκμηριώνονται με πραγματικά αποδεικτικά στοιχεία κατά την υποβολή τους.

7. Προθεσμίες

Όλες οι αιτήσεις των ενδιαφερομένων μερών στο πλαίσιο των ακόλουθων παραγράφων πρέπει να υποβάλλονται γραπτώς (όχι σε ηλεκτρονική μορφή, εκτός αν ορίζεται διαφορετικά), και να αποστέλλονται στην Επιτροπή εντός της προθεσμίας που ορίζεται κατωτέρω.

α) Γενική προθεσμία

Τα ενδιαφερόμενα μέρη οφείλουν να αναγγελθούν στην Επιτροπή, να γνωστοποιήσουν γραπτώς τις απόψεις τους και να προσκομίσουν στοιχεία, εκτός αν ορίζεται διαφορετικά, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή. Η εν λόγω προθεσμία ισχύει για όλα τα ενδιαφερόμενα μέρη, συμπεριλαμβανομένων των μερών που δεν κατονομάζονται στην καταγγελία και, επομένως, είναι προς το συμφέρον των μερών αυτών να έλθουν αμέσως σε επαφή με την Επιτροπή.

β) Ειδική προθεσμία για την επιλογή της τρίτης χώρας με οικονομία αγοράς

Οι μετέχοντες στην έρευνα που επιθυμούν να διατυπώσουν παρατηρήσεις σχετικά με την καταλληλότητα της Τουρκίας, η οποία, όπως αναφέρθηκε στο σημείο 5 στοιχείο γ) της παρούσας ανακοίνωσης, προβλέπεται να χρησιμοποιηθεί ως κατάλληλη τρίτη χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας και τη Ρωσία, οφείλουν να υποβάλουν τις παρατηρήσεις τους εντός 10 ημερών από την ημερομηνία δημοσίευσης της παρούσας ανακοίνωσης.

γ) Ειδική προθεσμία υποβολής αιτήσεων για την αναγνώριση καθεστώτος οικονομίας αγοράς

Δεόντως τεκμηριωμένες αιτήσεις για την αναγνώριση του καθεστώτος οικονομίας αγοράς, όπως αναφέρεται στο σημείο 5 στοιχείο δ) της παρούσας ανακοίνωσης, πρέπει να υποβληθούν γραπτώς εντός 21 ημερών από την ημερομηνία δημοσίευσης της παρούσας ανακοίνωσης.

δ) Διεύθυνση αλληλογραφίας της Επιτροπής

Ευρωπαϊκή Επιτροπή

Γενική Διεύθυνση Εμπορίου

Διευθύνσεις Γ και Ε

DM 24 - 8/37

Rue de la Loi/Wetstraat 200 Β - 1049 Βρυξέλλες Αριθ. φαξ (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.